Gál, Gábor, minister spravodlivosti SR (2018-10-24):
Ďakujem pekne za slovo, pani podpredsedníčka. Vážené pani poslankyne, vážení páni poslanci, na rokovanie Národnej rady Slovenskej republiky prekladám vládny návrh zákona, ktorým sa mení a dopĺňa číslo, zákon č. 550/2003 Z. z. o probačných a mediačných úradníkoch a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Návrh zákona bol vypracovaný na základe Plánu legislatívnych úloh vlády Slovenskej republiky na rok 2018 a reaguje na Programové vyhlásenie vlády na roky 2018 – 2020 v časti Trestná politika a väzenstvo. Návrh zákona bol predmetom riadneho pripomienkového konania, bol predmetom rokovanie Legislatívnej rady vlády. Vláda tento vládny návrh zákona prerokovala a schválila 21. augusta 2018. Návrh zákona obsahuje zmeny platnej právnej úpravy ako reakciu na zistené nedostatky, na ktoré poukázala aplikačná prax alebo vyplývajú z judikatúry súdov. Ide najmä o požiadavky na flexibilnejšie postupy subjektov v trestnom konaní, ktoré podmieňujú efektívnejšie ukladanie a výkony alternatívnych sankcií, zefektívnenie práce probačného a mediačného úradníka, optimalizácie prípravy a realizácie kontroly výkonu niektorých rozhodnutí technickými prostriedkami a požiadavkami fakultatívne zabezpečiť účasti psychológa alebo znalca pri výsluchu obzvlášť závažne zraniteľnej osoby v trestnom konaní s ohľadom na posúdenie jej potrieb. Návrh zákona zároveň odstraňuje aj spory o príslušnosť na vydanie medzinárodného zatýkacieho rozkazu medzi nadriadeným a prvostupňovým súdom vo vykonávacom konaní, ak je odsúdeného potrebné vyžiadať z cudziny v čase, v čase jeho, po prijatí rozhodnutia, ktorým bol právoplatne vykonávateľovi uložený trest odňatia slobody do vrátenia spisu prvostupňovému súdu. Je to, je to taká prvá lastovička, čo sa týka hlavne predovšetkým v zmenách, ktoré pripravuje ministerstvo spravodlivosti na efektívne ukladanie alternatívnych trestov. Mám na mysli predovšetkým nahradenie napríklad trestov odňatia slobody, nepodmienečné odňatia slobody trestom domáceho väzenia, aby sme týchto ľudí vedeli nechať doma vo svojom prostredí, ale zároveň aby sme nemuseli v prípadoch, keď to nie je náležité, aby sme im dali podmienečný trest. Čiže tu budeme mať taký efektívnejší medzistupeň a to je trest domáceho väzenie s náramkom. To znamená elektronický systém monitorovania osôb, my to voláme že ESMO. Tento návrh zákona bude ešte nasledovať ďalšia, troška ešte výraznejšia novela, kde vlastne ten elektronický monitoring budeme rozširovať aj na ďalšie trestné činy, na podmienečné prepustenie z väzby, na zefektívnenie celého toho procesu, aby v prípadoch, aj keď väzba sa môže nahradiť elektronickým náramkom, aj keď trest odňatia slobody sa môže nahradiť náramkom, alebo už človek, ktorý už nemá čo robiť v ústave na výkon trestu odňatia slobody, aby sa na podmienečne mohol s náramkom odísť z tohto ústavu. Je to veľmi dôležité nielen z hľadiska toho, že jeden väzeň v ústave, či to je väzba alebo výkon trestu odňatia slobody, nás denne stojí 40 eur namiesto toho, aby sme s náramkom mali za 4 eurá doma, ale ide aj o to, že týmto ľuďom, keď ich dáme do ústavu, či to je väzba alebo či to už potom ústav pre výkon trestu odňatia slobody, vo väčšine prípadoch rozpadne sociálne zázemie. Rozpadne sa im rodina, stratia zamestnanie, stratia blízkych, kamarátov, priateľov, sú opečiatkovaní biľagom basistu, ak to môžem takto pejoratívne povedať. A v prípade väzby to ešte nemusí ísť ani o ľudí, ktorí niečo nezákonne vykonali. Môže ísť o osoby, ktoré sú podozrivé z nejakého spáchania nejakého trestného činu, ale toto sa ešte nemôže potvrdiť. Máme ix takých prípadov, že väznené boli osoby, ktoré boli nevinné. Takže toto je taká prvá lastovička. Je to predovšetkým technická úprava toho zákona o probačných a mediačných úradníkov. Poprosím o podporu. Ďakujem veľmi pekne.